Þuríður Pálsdóttir, söngkona og tónlistarkennari, er látin, 95 ára að aldri. Þuríður var ein ástsælasta óperusönkona þjóðarinnar og tók þátt í ótal mörgum óperuuppfærslum, hér heima og erlendis.
Þuríður fæddist í Reykjavík árið 1927. Hún var af miklu tónlistarfólki komin, en Þuríður var dóttir Páls Ísólfssonar tónskálds og orgelleikara og Kristínar Norðmann píanókennara, og afi Þuríðar var Ísólfur Pálsson, organisti og tónskáld. Þuríður lærði á píanó sem barn en söng fyrst opinberlega í útvarpsleikriti undir stjórn Þorsteins Ö. Stephensen aðeins ellefu ára gömul. Þuríður var einsöngvari frá 1948. Hún stundaði söng- og tónlistarnám á Ítalíu á sjötta áratugnum og lauk tónmenntakennaraprófi frá Tónlistarskólanum í Reykjavík 1967. Þuríður var í hópi frumkvöðla í söngkvennastétt og söng fjölmörg óperuhlutverk, bæði hér heima og erlendis. Hún var yfirkennari Söngskólans frá stofnun hans 1973 þar til hún lét af störfum fyrir aldurs sakir. Hún var formaður Félags íslenskra einsöngvara og sat í Þjóðleikhúsráði um árabil og var um tíma varaþingmaður Sjálfstæðisflokksins. Þuríður var sæmd riddarakrossi fálkaorðunnar 1982 og hlaut heiðursverðlaun leiklistarsambands Íslands, Grímuna, árið 2008, fyrir framúrskarandi ævistarf í þágu sönglistar á Íslandi.
Þuríður Pálsdóttir, söngkona og tónlistarkennari, er látin, 95 ára að aldri. Þuríður var ein ástsælasta óperusönkona þjóðarinnar. 